Juuli 2012

Juuli 2012, kroonika

2012. aasta juuli algas pühapäeval ja lõppes 31 ööpäeva hiljem teisipäeval.

1. juuli

 Afganistani lõunaosas Helmandi provintsis toimunud vahejuhtumis lasi Afganistani politseinik maha kolm Suurbritannia sõdurit. Tulistaja sai tulevahetuses haavata ja peeti hiljem kinni.
 Austraalias hakkas kehtima palju poliitilisi vastuolusid tekitanud keskkonnasaaste tasu, mis kohustab riigi 300 suurimat keskkonnasaastajat tasuma iga tonni õhku paisatud kasvuhoonegaaside pealt tasu suuruses 23 Austraalia dollarit.
 Euroopa Liidu eesistujaks sai Küpros.
 Hongkongis tähistati 15 aasta möödumist piirkonna taasühendamisest Hiina Rahvavabariigiga. Pidustustel osales ka Hiina president Hu Jintao, kes vannutas ametisse Hongkongi administratsiooni uue juhi Leung Chun-yingi. Pidustustega kaasnesid ka meeleavaldused, millel kohalikud elanikud protesteerisid Hiina ülemvõimu vastu.
 Jaapanis käivitati kohaliku aja järgi kell 21.00 Ōi tuumaelektrijaama üks reaktor. Jaapan seiskas kõik oma tuumaelektrijaamad pärast 11. märtsil 2011 toimunud Fukushima I AEJ tuumaõnnetust. 
 Keenias Somaalia piiri lähistel asuvas Garissa linnas ründasid relvastatud isikud kahte kirikut. Rünnakutes hukkus 15 ja sai vigastada 40 inimest.
 Maailmapanga presidendina astus ametisse Jim Yong Kim.
 Mehhikos toimusid üldvalimised, mille raames valiti riigile nii uus president kui ka parlamendi mõlemad kojad. Presidendiks valiti Institutsioonilise Revolutsioonipartei kandidaat Enrique Peña Nieto, keda toetas 39,1 protsenti valijatest. Sama erakond võitis enam kui 31-protsendilise toetusega ka parlamendivalimised. Demokraatliku Revolutsiooni Partei presidendikandidaat Andrés Manuel López Obrador keeldus valimistulemust tunnistamast ja nõudis häälte ülelugemist.
 Senegalis toimusid parlamendivalimised. Valimised võitis president Macky Salli toetav valimisliit Ühendatud Lootuses, mis sai 150-kohalises parlamendis 119 kohta. Valimisaktiivsus oli 36,8 protsenti.
 Türgi paigutas oma piirile Süüriaga kuus F-16 Fighting Falcon hävituslennukit, reageerides nii Süüria armee helikopterite lendudele Türgi piiri lähedal.
 Ukrainas Kiievis olümpiastaadionil toimus 2012. aasta Euroopa jalgpalli meistrivõistluste finaalmäng, milles kohtusid Hispaania ja Itaalia jalgpallikoondised. Euroopa meistriks tuli Hispaania, kes võitis Itaaliat tulemusega 4:0.
 Venezuelas algas presidendivalimiste ametlik kampaania.
 Eestis Viljandis jõustus koolireform, millega muudeti senised gümnaasiumid – Viljandi Maagümnaasium, Viljandi Paalalinna Gümnaasium ja Carl Robert Jakobsoni nimeline Gümnaasium – põhikoolideks. Koolide uuteks nimedeks said vastavalt Viljandi Kesklinna Kool, Viljandi Paalalinna Kool ja Viljandi Jakobsoni Kool.
 Tartu Ülikooli rektorina astus ametisse Volli Kalm.

2. juuli
 
 Ameerika Ühendriikides New Yorgis algasid Ühinenud Rahvaste Organisatsiooni algatusel kuu aega kestvad kõnelused, mille eesmärk on välja töötada rahvusvahelise relvamüügi tingimusi ja korda täpsustav leping.
 Guatemala pealinnas Guatemalas muutusid üliõpilaste meeleavaldused kõrgharidusreformi vastu vägivaldseteks ja viisid kokkupõrgeteni politseiga. Meeleavalduste käigus said vigastada ka riigi haridus- ja siseminister. 
 Jaapani valitsevast Demokraatlikust Parteist lahkus müügimaksu tõstmise pärast puhkenud sisetülide tõttu 49 parlamendiliikmest koosnev rühmitus eesotsas mõjuka poliitiku, partei endise esimehe Ichirō Ozawaga.
 Saksamaal astus ametist tagasi riigi siseluure ja -julgeolekuga tegeleva ametkonna Bundesamt für Verfassungsschutz president Heinz Fromm. Frommi tagasiastumise tingis avalikuks saanud informatsioon, mille kohaselt oli ametkond hävitanud neonatsistlikke rühmitusi puudutavaid materjale.
 Türgi parlament otsustas likvideerida peamiselt riigivastase tegevuse uurimiseks loodud erikohtud, kinnitades samal ajal, et seadusemuudatus ei puuduta käimasolevat Ergenekoni ja Balyozi vandenõude uurimist ja menetlemist.
 Eesti Vabariigi president Toomas Hendrik Ilves alustas kolmepäevast ametlikku visiiti Saksamaal.
 Eesti kultuuriministeerium teatas, et teeb valitsusele ettepaneku kinnitada ametist lahkuva Siim Suklese asemel ministeeriumi uueks kantsleriks alates 1. jaanuarist 2013 teatri Vanemuine juht Paavo Nõgene.
 Eesti Rahvusringhäälingu nõunikuna alustas tööd endine Rahvusringhäälingu nõukogu liige Andres Jõesaar.

3. juuli

 Afganistani idaosas Vardaki provintsis avas Afganistani armee vormis mees tule NATO sõdurite pihta, haavates viit Ameerika Ühendriikide kaitseväelast. 
 Ameerika Ühendriikide riigisekretär Hillary Clinton saavutas Pakistani välisministri Hina Rabbani Khariga peetud telefonikonverentsil kokkuleppe, et Pakistan lubab taas kasutada NATO-l oma territooriumi varustuse toimetamiseks Afganistanis paiknevatele NATO väeüksustele.
 Birmas vabastati presidendi amnestia alusel 46 vangi, kelle seas oli ka 20 poliitvangi.
 Euroopa Inimõiguste Kohus tunnistas Ukraina endise siseministri Juri Lutsenko vahistamise ebaseaduslikuks ja kohustas Ukraina riiki hüvitama eksministrile tekitatud moraalse kahju, makstes talle hüvitist 15 000 eurot.
 Prantsusmaa politsei otsis läbi riigi endise presidendi Nicolas Sarkozy kodu, samuti otsiti läbi osaliselt Sarkozyle kuuluva advokaadibüroo kontor. Läbiotsimised olid seotud kahtlustustega, mille kohaselt võttis Sarkozy 2007. aasta presidendivalimiste kampaania ajal vastu ebaseaduslikke annetusi.
 Prantsusmaa peaminister Jean-Marc Ayrault teatas parlamendis peetud kõnes, et tema valitsus kavatseb seadustada 2013. aastal samasooliste abielu ja samuti anda samasoolistele abielupaaridele õiguse adopteerida lapsi.
 Soomes Espoo linnas kaubanduskeskuse Iso Omena lähistel ehitusplatsil toimunud plahvatuses sai vigastada seitse inimest. Plahvatuses kannatada saanud kaubanduskeskus suleti lühiajaliselt ja seal viibinud inimesed evakueeriti.
 Suurbritannias astus ametist tagasi riigi ühe suurima panga Barclays Bank tegevjuht Bob Diamond. Barclays oli üks pankadest, mida süüdistati katses manipuleerida pankadevaheliste laenude intresse.
 Süüria president Bashār al-Asad vabandas avalikult Türgi ees ja väljendas sügavat kahetsust seoses Türgi sõjalennuki allatulistamisega 22. juunil.
 Šveitsis Lagginhorni mäel hukkus kohaliku aja järgi kella 13 paiku viis Saksamaalt pärit mägironijat, teiste seas kaks teismelist noorukit. Kuueliikmelise meeskonna viis liiget kukkusid surnuks.
 Ukraina Ülemraada võttis teisel lugemisel vastu riigi keelepoliitika aluste seaduse eelnõu, mis suurendab märkimisväärselt vene keele rolli. Seaduseelnõu poolt hääletas 450-liikmelises parlamendis 248 saadikut, hääletus lõppes koalitsiooni ja opositsiooni saadikute kaklusega. Hiljem selgus, et eelnõu poolt olid hääletanud ka mitmed saadikud, keda tegelikult parlamendi istungil ei viibinud. Seadus annab vene keelele kohaliku ametliku keele staatuse kõigis regioonides, kus selle kõnelejaid on vähemalt 10 protsenti.
 Venemaa peaminister Dmitri Medvedev alustas ringsõitu Kuriili saartel. Jaapani valitsus, mis peab saari okupeeritud Jaapani territooriumiks, väljendas visiidi üle protesti.
 Eestis algasid 2012. aasta U-19 Euroopa meistrivõistlused jalgpallis. Finaalturniiri võistlused toimuvad Tallinnas, Haapsalus ja Rakveres.
 Eesti majandus- ja kommunikatsiooniminister Juhan Parts kinnitas Maanteeameti uueks peadirektoriks Aivo Adamsoni.
 Harju Maakohus mõistis riigireetmises süüdi tunnistatud Kaitsepolitseiameti endisele ametnikule Aleksei Dressenile 16-aastase vanglakaristuse.

4. juuli

 Birma võimud kinnitasid asepresident Tin Aung Myint Oo tagasiastumist. Tema tagasiastumise täpne aeg ei ole teada, oletatavalt lahkus ta terviseprobleemide tõttu ametist juba mais.
 Euroopa Parlament lükkas häältega 478:39 tagasi rahvusvahelise võltsimisvastase kaubandusleppe ACTA jõustamise.
 Gruusia pealinna Thbilisi äärelinnas hakkas öösel lekkima 800-liitrine klooritsistern. Erineva raskusastmega gaasimürgituse sai 73 inimest, kes toimetati ravile linna haiglatesse.
 Gruusia parlament kinnitas häältega 102:7 ametisse peaminister Ivane Merabišvili valitsuskabineti.
 India pealinnas New Delhis toimus India ja Pakistani välisministrite kohtumine, mille keskmes oli kahe riigi vaheliste suhete parandamine ja rahuprotsessi edendamine.
 Rumeenia valitsev valimisliit Sotsiaal-Liberaalne Liit esitas taotluse parlamendi erakorralise istungi kokku kutsumiseks, et peatada peaminister Victor Pontaga vastuollu sattunud president Traian Băsescu volitused.
 Saksamaal Karlsruhes võttis oma elukaaslase korterist väljatõstmise vastu protestinud 53-aastane mees pantvangi neli inimest: oma elukaaslase, kohtutäituri, lukksepa ja korteri uue omaniku. Olukord lõppes kõigi korteris viibinud inimeste surmaga kui esmalt lasi mees maha kõik pantvangid ja seejärel iseenda.
 Šveitsis asuva Euroopa Tuumauuringute Keskuse CERN teadlased teatasid, et on tõenäoliselt kindlaks teinud uue osakese olemasolu, mille omadused vastavad seni hüpoteetilise Higgsi bosoni omadustele. Enne lõpliku seisukoha kujundamist viiakse läbi veel täiendavaid katseid.
 Ukraina pealinnas Kiievis toimus eelmisel päeval vastu võetud riikliku keelepoliitika seaduse vastu tuhandete osavõtjatega meeleavaldus, mille laialiajamiseks kasutas miilits pisargaasi. Ühtlasi teatasid seaduse vastuvõtmise tõttu oma tagasiastumisest Ülemraada esimees Volodõmõr Lõtvõn ja tema asetäitja Mõkola Tomenko. President Viktor Janukovõtš ähvardas vastuolude püsimisel parlamendi laiali saata, kuid valitsev Regioonide Partei teatas, et vähem kui pool aastat enne valimisi ei ole presidendil õigust parlamendi volitusi lõpetada.
 Eestis Tallinnas andis Ameerika Ühendriikide suursaadik Michael C. Polt Ameerika Ühendriikide iseseisvuspäeva auks korraldatud pidustustel kindral Ants Laaneotsale üle Ameerika Ühendriikide teeneteordeni komandöri klassi teenetemärgi.

5. juuli

 Ameerika Ühendriikide riigisekretär Hillary Clinton alustas ametlikku visiiti Prantsusmaal.
 Argentinas Buenos Aireses mõistis kohus poliitilise opositsiooni aktivistidelt laste süstemaatilise röövimise poliitika juurutamises sõjaväelise diktatuuri aastatel 1976–1983 süüdi endised riigipead Jorge Videla ja Reynaldo Bignone. Esimesele määrati 50-aastane, teisele 15-aastane vanglakaristus. Mõlemad mehed kannavad juba niigi vanglakaristust muude kuritegude eest.
 Kreeka rahandusministrina vannutati ametisse Giánnis Stournáras.
 Läti Seim kinnitas riigi uueks justiitsministriks erakonna Kõik Lätile! - Isamaale ja Vabadusele/LNNK kandidaadi Jānis Bordansi.
 Portugali konstitutsioonikohus kuulutas valitsuse kärpekava kesksed punktid põhiseadusega vastuolus olevaks.
 Saksamaa välisminister Guido Westerwelle viibis ametlikul visiidil Venemaal. 
 Suurbritannia kaitseministeerium avalikustas aastatel 2012–2020 läbi viidavate kaitsekärbete sisu. Kaheksa aastaga likvideeritakse 17 üksust ja vähendatakse isikkoosseisu 20 000 kaitseväelase võrra.
 Suurbritannia pealinnas Londonis avati osaliselt Katari rahaga ehitatud Euroopa kõrgeim hoone, 310 meetri kõrgune pilvelõhkuja The Shard.
 Türgi usuasjade direktoraadi juht Mehmet Görmez kohtus İstanbulis Konstantinoopoli patriarhi Bartholomeos I. Kohtumisel teatas Görmez, et Türgi valitsus on valmis lubama taasavada ainus patriarhaadile kuuluv vaimulik õppeasutus Halki seminar, mis on olnud võimude poolt suletud alates 1971. aastast.
 Veebiportaal WikiLeaks teatas, et kavatseb avalikustada nende valdusse sattunud 2,4 miljonit Süüria ametnike e-kirja.
 Eesti valitsus pikendas kultuuriministeeriumi kantsleri Siim Suklese volitusi kuni 31. detsembrini 2012 ja nimetas alates 1. jaanuarist 2013 ministeeriumi uueks kantsleriks Paavo Nõgese.
 Eestis Pühajärvel algas XII Riigikogu väliskomisjoni ja Venemaa Föderatsiooninõukogu väliskomisjoni liikmete kohtumine. Kohtumine on kahepäevane ja teisel päeval jätkatakse seda Venemaa territooriumil Pihkva oblastis.
 Tallinnas Raekoja platsil avati XIII keskaja päevad.

6. juuli

 Mehhiko presidendikandidaat Andrés Manuel López Obrador teatas, et vaidlustab 1. juulil toimunud presidendivalimiste tulemused kohtus ja näitab, et valimised võitnud kandidaat Enrique Peña Nieto tegeles häälte ostmisega, kasutades selleks ebaseaduslikke rahastamisallikaid.
 Nepali endine kuningas Gyanendra teatas uudistekanalile News 24 antud intervjuus, et soovib konstitutsioonilise monarhina võimule tagasi pöörduda.
 Prantsusmaal Pariisis toimus välisministrite kohtumine Süüria olukorra arutamiseks. Kohtumisel osales ka Eesti välisminister Urmas Paet.
 Rumeenia parlament peatas oma erakorralisel istungil häältega 256:114 president Traian Băsescu volitused ja määras 29. juuliks rahvahääletuse presidendi ametist tagandamiseks. Presidendi kohuseid asus täitma Senati esimees Crin Antonescu.
 Venemaa Riigiduuma kiitis esimesel lugemisel häältega 323:4 heaks seaduseelnõu, mis võtab välismaalt rahalist abi saavate mittetulundusühingute kohta kasutusele mõiste "välisagent" ja nõuab selle kasutamist koos mittetulundusühingu nimega kõigis ametlikes materjalides.
 Eestisse saabus mitteametlikule visiidile Venemaa üks tuntumaid opositsioonijuhte Aleksei Navalnõi. Teiste seas kohtus ta 7. juulil arvutifirma Microlink looja ja algatuse Teeme ära! eestvedaja Rainer Nõlvakuga. Visiidi eesmärk oli saada uusi kogemusi ja teadmisi e-demokraatia rakendamisvõimalustest.
 Eesti Vabariigi president Toomas Hendrik Ilves nimetas Priit Turki suursaadikuks Gruusias, Sulev Kannikese suursaadikuks Ukrainas, Arti Hilpuse suursaadikuks Bosnias ja Hertsegoviinas ning Makedoonias, Andres Unga suursaadikuks Singapuris.

7. juuli

 Ameerika Ühendriikide riigisekretär Hillary Clinton tegi üllatusvisiidi Afganistani pealinna Kabuli. Visiidi käigus teatas ta, et Ameerika Ühendriigid on andnud Afganistanile "olulise mitte-NATO liitlase" staatuse, mis võimaldab Afganistanil lihtsustatud tingimustel osta Ameerika Ühendriikide relvastust.
 Aserbaidžaani esimene president Ayaz Mütəllibov pöördus pärast 20-aastast viibimist Venemaal tagasi kodumaale. Presidendi otsuse tingis parlamendis vastu võetud seadus, mis andis talle kohtuliku puutumatuse.
 Ida-Timoril toimusid parlamendivalimised. Valimised võitis 36,7 protsendi häältega Timori Ülesehituse Rahvuskongress, saades 65-liikmelises parlamendis 30 kohta. Paremuselt teise tulemuse saavutas 29,9 protsendi ja 25 kohaga parlamendis Iseseisva Ida-Timori Revolutsiooniline Rinne (FRETILIN). Valimisaktiivsus oli 74,8 protsenti.
 Liibanoni põhjaosas asuvad külad sattusid öösel Süüriast lähtunud suurtükitule alla. Hukkus kolm inimest ja veel kümned said vigastada. Tõenäoliselt püüdis Süüria armee tabada Põhja-Liibanonis asuvaid Süüria mässuliste tugipunkte.
 Liibüas toimusid esimesed parlamendivalimised pärast Mu‘ammar al-Qadhdhāfī kukutamist.
 Prantsusmaa president François Hollande kinnitas kohtumisel Prantsusmaa armeenlaste kogukonna esindajatega, et kavandab uue armeenlaste genotsiidi eitamist kriminaliseeriva seaduseelnõu väljatöötamist.
 Ukrainas Tšernigivi linna lähistel toimus kohaliku aja järgi kell 5.30 liiklusõnnetus. Teelt sõitis välja Venemaalt Pihkva oblastist pärit palverändureid vedanud buss, 41 bussis viibinud inimesest hukkus 15 ja sai vigastada veel 15 inimest.
 Venemaal tabasid öösel ootamatult Krasnodari kraid tugevast vihmast tingitud üleujutused. Üleujutustes hukkus vähemalt 171 inimest, ohvrite otsimiseks ja evakueerimiseks algatati päästeoperatsioon, milles osales tuhat päästjat. Kõige enam sai kannatada Krõmski linn.

8. juuli

 Egiptuse president Muḩammad Mursī tühistas kohtuotsuse parlamendi laialisaatmise kohta ja ennistas senise parlamendi koosseisu kuni uute valimisteni ametisse.
 Jaapani pealinnas Tōkyōs algas Afganistani tulevikukonverents, kus doonorriigid lubasid nelja aasta jooksul eraldada Afganistanile mittesõjalist abi kogusummas 16 miljardit USA dollarit.
 Kongo Demokraatlikus Vabariigis vallutasid kindral Bosco Ntagandale alluva mässulise relvarühmituse 23. märtsi liikumise väeüksused strateegilise tähtsusega Rutshuru linna.
 Mehhiko pealinnas Méxicos avaldasid kümned tuhanded inimesed meelt Enrique Peña Nieto võidu vastu presidendivalimistel.
 Prantsusmaa põhjaosas asuva Beatry linna Vamose ööklubis avas üks ukse taha jäetud külastajatest kella 4.30 ajal varahommikul tule. Tulistamises sai vigastada 10 inimest, ründaja ise põgenes sündmuskohalt.
 Ühinenud Rahvaste Organisatsiooni eriesindaja Kofi Annan saabus Süüria pealinna Damaskusse, et jätkata kõnelusi tema rahuplaani elluviimise üle.

9. juuli

 Belgias Brüsselis toimus euroala liikmesriikide rahandusministrite kohtumine, kus osales ka Eesti rahandusminister Jürgen Ligi. Kohtumisel lepiti kokku toetada juulis 2012 Hispaania raskustesse sattunud panku 30 miljardi euroga.
 Egiptuse konstitutsioonikohus kuulutas president Muḩammad Mursī eelmise päeva otsuse kohtu poolt laiali saadetud parlamendi koosseisu volituste taastamise kohta õigustühiseks.
 Kambodža pealinnas Phnom Penhis toimunud Kagu-Aasia Maade Assotsiatsiooni välisministrite kohtumisel kiideti heaks käitumisreeglid Lõuna-Hiina merel, mis puudutavad eelkõige territoriaalvaidluste lahendamist. Vajaduse vastava reeglistiku järele tingisid mitmete riikide põrkuvad majandushuvid Lõuna-Hiina mere piirkonnas.
 Kreekas võitis peaminister Antónis Samarási valitsuskabinet häältega 179:121 parlamendis toimunud usaldushääletuse.
 Lõuna-Sudaanis tähistati riigi iseseisvuse esimest aastapäeva. Aastapäeva kõnes rõhutas president Salva Kiir vajadust tagada noore riigi majanduslik sõltumatus.
 Mongoolias algas kahepäevane demokraatlike riikide ühenduse Community of Democracies kohtumine, millel osales ka Eesti välisminister Urmas Paet. Kohtumisel kuulutati ametlikult välja uute demokraatiate nõustamisprojekt LEND (Leaders Engaged in New Democracies).
 Norra valitsus kasutas oma erakorralist õigust naftatööliste streigi sundlõpetamiseks. 16 päeva kestnud streik, mille põhjuseks oli töötajate rahulolematus oma pensionitingimustega, oleks 10. juulist seisanud kogu riigi naftatootmise.
 Rumeenia konstitutsioonikohus tunnistas president Traian Băsescu volituse peatamise parlamendi poolt põhiseadusega kooskõlas olevaks ja andis loa algatada rahvahääletuse presidendi tagandamiseks. 
 Türgis Kocaeli provintsis plahvatas kohaliku aja järgi kell 9 Çuhane laskemoonaladu. Õnnetuses sai vigastada neli Türgi armee sõdurit.
 Venemaa teatas, et peatab hävituslennukite Jak-130 tarnimise Süüriale kuni sisepoliitilise olukorra selginemiseni riigis.
 Eesti põllumajandusminister Helir-Valdor Seeder viibis maakondlikul ringsõidul Tartumaal.

10. juuli

 Ameerika Ühendriikides Indianapolises toimunud Episkopaalkiriku üldkogul kiideti umbes 80-protsendilise toetusega heaks ettepanek hakata kiriklikult õnnistama samasoolisi paare. Esialgu võeti otsus vastu kolmeaastase katseajaga, et siis küsimuse juurde tagasi pöörduda.
 Ameerika Ühendriikides California osariigis otsustas San Bernardino linnavolikogu esitada kohtule pankrotikaitse taotluse. Tegemist oli kolme nädala jooksul kolmanda linnaga California osariigis, mis on sisuliselt pankrotistunud. Varem on sellise sammu astunud Stocktoni ja Mammoth Lakesi linnad.
 Belgias Brüsselis toimus Euroopa Liidu liikmesriikide rahandusministrite kohtumine. Kohtumisel osales ka Eesti rahandusminister Jürgen Ligi.
 Egiptuse parlament kogunes vaatamata sõjaväe ja konstitutsioonikohtu keelule lühikesele istungile. Istungil kiideti heaks parlamendi esimehe ettepanek pöörduda kõrgema apellatsioonikohtu poole nõu saamiseks, kuidas peaks parlament edasi tegutsema, et mitte minna vastuollu konstitutsioonikohtu otsustega.
 Iisraelis Jeruusalemmas mõistis kohus riigi ekspeaministri Ehud Olmerti kahes korruptsioonisüüdistuses õigeks. Kolmandas süüdistuses, mis puudutas ministriks oleku ajal ärimehest sõbrale teenete osutamist, mõistis kohus Olmerti süüdi.
 Lõuna-Korea kunagise diktaatori Park Chung-hee tütar Park Geun-hye teatas oma kavatsusest kandideerida Lõuna-Korea presidendiks. Valimisvõidu korral saaks Parkist riigi esimene naispresident.
 Prantsusmaal Pariisi äärelinnas Vitry-sur-Seine'is Charles Perrault nimelises eelkoolis võttis relvastatud mees hommikul kella 7 ajal pantvangi 10 last ja 3 lapsevanemat. Politseil õnnestus kõik pantvangid läbirääkimiste tulemusel vabastada ja pantvangistaja vahistada.
 Rahvusvaheline Kriminaalkohus mõistis Kongo Demokraatliku Vabariigi sõjapealiku Thomas Lubanga lapssõdurite värbamise eest aastatel 2003–2004 14 aastaks vangistusse.
 Venekeelne Vikipeedia sulges 24 tunniks oma teenuse, et protesteerida sellega 11. juulil Venemaa Riigiduumas lugemisele tuleva informatsiooniseaduse muutmise eelnõu vastu, mis laiendaks valitsuse õigusi veebilehtedele juurdepääsu takistamiseks ja looks uue föderaalse ametkonna veebitsensuuri elluviimiseks.
 Eestis otsustas Vene Teatri nõukogu nimetada teatri uueks direktoriks alates 18. juulist senise kultuuriministeeriumi teatrinõuniku Tõnu Lensmendi. Nõukogu esimeheks valiti kultuuriministeeriumi kaunite kunstide asekantsler Ragnar Siil.

11. juuli

 Ameerika Ühendriikide riigisekretär Hillary Clinton alustas ametlikku visiiti Laoses. Viimast korda enne Clintoni visiiti külastas Ameerika Ühendriikide valitsuse esindaja Laost 1955. aastal, mil seal viibis visiidil toonane riigisekretär John Foster Dulles.
 Ameerika Ühendriikide president Barack Obama kaotas osa Ameerika Ühendriikide firmadele kehtinud piiranguid Birmasse investeerimisel.
 Bosnia ja Hertsegoviinas Srebrenica linnas maeti seal 1995. aastal aset leidnud genotsiidi 17. aastapäeval ümber enam kui 500 viimasel ajal identifitseeritud genotsiidiohvri jäänused.
 Hispaania peaminister Mariano Rajoy avalikustas parlamendis ulatusliku kärbete ja maksutõusude paketi, mille keskseteks punktideks on jätkuv koondamine avalikus sektoris, avaliku sektori hüvede vähendamine ja käibemaksumäära tõus 18 protsendilt 21 protsendile. Pealinnas Madridis avaldasid kokkuhoiumeetmete vastu meelt tuhanded inimesed, puhkesid kokkupõrked meeleavaldajate ja politsei vahel.
 Itaalia majandus- ja rahandusministriks nimetati Vittorio Grilli, kes võttis need ametit üle peaminister Mario Montilt.
 Jaapani valitsevast Demokraatlikust Parteist lahku löönud mõjukas poliitik Ichiro Ozawa asutas koos poolehoidjatega uue erakonna, millel on parlamendi alamkojas 49 kohta. Uuele erakonnale anti nimeks Inimeste Elud On Esmatähtsad.
 Jeemeni pealinnas Şan‘ā's lasi enesetaputerrorist ennast õhku politseiakadeemiast õppetöölt lahkuvate kadettide keskel. Hukkus vähemalt 8 politseikadetti, veel 15 inimest sai vigastada.
 Lõuna-Korea politsei vahistas korruptsioonis kahtlustatuna riigi presidendi Lee Myung-baki vanema venna Lee Sang-deuki.
 Portugalis algas meditsiinitöötajate 48-tunnine streik, millega avaldati meelt valitsuse kokkuhoiumeetmete vastu. 
 Somaalias hõivasid valitsuse ja Aafrika Liidu väed ühisoperatsiooni käigus pealinnast Muqdishost 40 kilomeetrit lääne pool asuva Lanta-Buro, mis oli islamiliikumise aş-Şabāb üks peamisi tugipunkte.
 Togos astus tagasi peaminister Gilbert Houngbo valitsus.
 Ukraina konstitutsioonikohus tunnistas opositsiooni esitatud seaduseelnõu presidendilt kohtuliku puutumatuse äravõtmiseks põhiseadusega vastuolus olevaks. Samal ajal lubas konstitutsioonikohus parlamendil muuta põhiseadust viisil, mis jätab kohtulikust puutumatusest ilma parlamendiliikmed. 
 Valgevene president Alaksandr Łukašenka allkirjastas seaduse, mille alusel kavatsetakse amnesteerida umbes 2000 kinnipeetavat, peamiselt karistust kandvad alaealised, rasedad naised ja pensionärid.
 Venemaal registreerisid filmilavastaja Nikita Mihhalkovi toetajad uue erakonna Meie Kodumaa Eest, mille programmiks võeti Mihhalkovi 2010. aastal avaldatud manifest "Õigus ja tõde".
 Venemaa president Vladimir Putin rahuldas Rjazani oblasti kuberneri Oleg Kovaljovi tagasiastumispalve, kuid nimetas ta samas kuni uute kubernerivalimiste toimumiseni kuberneri kohusetäitjaks.
 Eestis tähistati Keskkonnaameti korraldatud seminariga "Riiklike looduskaitsealade roll teadus- ja õppetöös" 55 aasta möödumist Nigula looduskaitseala asutamisest ja 80 aasta möödumist loodusteadlase Henn Vilbaste sünnist.
 Tallinnas tähistati pidulikult 32 aasta möödumist Tallinna teletorni avamisest.

12. juuli

 Mehhiko presidendivalimistel kaotajaks jäänud Andrés Manuel López Obrador algatas valimistulemuste vaidlustamise protsessi.
 Moldova parlament võttis vastu seaduse, millega kriminaliseeriti kommunistliku sümboolika kasutamine.
 Nigeeria lõunaosas Okogbe küla lähistel sõitis teelt välja kütuseveok, süttis hiljem põlema ja plahvatas. Hukkus enam kui 100 inimest, kes olid läinud veoki tsisternist kütust koguma.
Pakistanis Lahore'i linnas Icchras ründas vähemalt 6 mehest koosnev salk elamut, kus magasid vanglaametnikuks õppivad politseinikud. 8 politseiniku sai surma ning veel 9 sai haavata.
 Prantsusmaa autotootja PSA Peugeot Citroën teatas, et koondab kahjumi vähendamiseks 8000 töökohta ja sulgeb aastaks 2014 Pariisi lähistel asuva Aulnay autotehase.
 Põhja-Iirimaal Belfasti katoliiklikus töölislinnaosas Ardoyne'is toimunud protestantide paraad viis öö läbi kestnud vägivallalaineni, mille raames ärandati kolm autot ja vigastada sai üheksa politseiametnikku.
Suurbritannias Londonis klubis Marquee Club Oxford Streetil tähistas The Rolling Stones oma esimese avaliku esimese 50. aastapäeva.
 Süürias Ḩamā provintsis pommitasid Al-Turaymisah' küla valitsusväed kopterite ja tankidega. Hiljem tungisid külasse ümberkaudsetest küladest pärit Ash-Shabīḩah' liikmed, kes tapsid külaelanikke ja süütasid maju. Tapeti ka põgeneda üritanud inimesi. Surma sai umbes 200 külaelanikku.
 Tongal Nuku‘alofas abiellus kroonprints Tupouto'a 'Ulukalala Sinaitakala Fakafanuaga.  
 Ukrainas Jaltas kohtusid Ukraina president Viktor Janukovõtš ja Venemaa peaminister Vladimir Putin. Kohtumisel jõuti kokkuleppele kahe riigi vahelise merepiiri fikseerimise põhimõtetes.
 Eestis otsustas Riigikohus, et Eesti ühinemine Euroopa stabiilsusmehhanismiga ESM on põhiseadusega kooskõlas. Otsuse poolt hääletas 10, vastu oli 9 riigikohtunikku.
 Tallinnas toimunud iludusvõistlusel Miss Estonia 2012 sai miss Estoniaks Kätlin Valdmets.

13. juuli

 Kanada välisminister John Baird teavitas avalikkust Kanada kavast avada Birmas saatkond, avaldades nii tunnustust Birmas viimastel aastatel toimunud demokraatlikele reformidele.
 Suurbritannias mõistis kohus ebapiisava tõendusmaterjali tõttu Inglismaa jalgpallikoondise endise kapteni John Terry õigeks süüdistuses, mille kohaselt oli viimane teinud rassilisi solvanguid oma kaasjalgpalluri Anton Ferdinandi aadressil.
 Suurbritannias Suffolki krahvkonnas Elvedeni lähistel toimunud autobussi ja sõiduauto kokkupõrkes sai vigastada 52 inimest, neist 2 raskelt.
 Ühinenud Rahvaste Organisatsiooni peasekretär Ban Ki-moon nimetas Suurbritannia endise peaministri Gordon Browni ÜRO hariduse erisaadikuks. Tegemist on tasustamata ametikohaga, mille eesmärk on soodustada laste juurdepääsu tasuta kooliharidusele.
 Eestis Paides avati põllumajandusministeeriumi uus haldushoone, kus alustasid tööd PRIA, Veterinaar- ja Toiduameti ning Põllumajandusameti kohalikud esindused. Hoone avas põllumajandusminister Helir-Valdor Seeder.

14. juuli

 Afganistani põhjaosas Samangāni provintsis tappis enesetaputerrorist pulmas 23 inimest ja vigastas veel 22 inimest. Rünnakus hukkus ka pruudi isa, tuntud Ţālebāni-vastane poliitik Aḩmad Khan Samangāni.
 Bahreinis toimusid uued valitsusvastased demonstratsioonid, millega protesteeriti võimude otsuse vastu keelustada poliitilise opositsiooni meeleavaldused. Toimusid kokkupõrked meeleavaldajate ja politsei vahel.
 Türgis Vani linnas toimunud pommiplahvatuses sai vigastada 10 politseinikku. Rünnati politseibussi, mis viis politseiametnikke lasketiiru laskeharjutustele. Ilmselt korraldas rünnaku Kurdistani Töölispartei.

15. juuli

 Aafrika Liidu peasekretäriks valiti Lõuna-Aafrika Vabariigi siseminister, president Jacob Zuma eksabikaasa Nkosazana Dlamini-Zuma.
 Kasahstani Baikonuri kosmodroomilt startis kohaliku aja järgi kell 8.40 Rahvusvahelisse kosmosejaama Venemaa rakett Sojuz, mis toimetas sinna kolm kosmonauti – venelase Juri Malentšenko, ameeriklase Sunita Williamsi ja jaapanlase Akihito Hoshide. Kosmonaudid jõudsid kosmosejaama 17. juulil.
 Kongo Demokraatlikus Vabariigis toimusid parlamendivalimised.
 Nepalis Parasi linna lähistel sõitis teelt välja ja kukkus niisutuskanalisse palverändureid vedanud autobuss. Õnnetuses hukkus 39 bussis viibinud palverändurit.
 Rahvusvaheline Punane Rist tunnistas, et Süürias toimuv sõjaline konflikt on omandanud kodusõja mõõtmed.
 Süüria relvakonflikt levis pealinna Damaskuse vaesematesse linnaosadesse, kus puhkesid kokkupõrked valitsusvägede ja Vaba Süüria Armee võitlejate vahel. Pealinn oli seni sõjalistest kokkupõrgetest suures osas puutumata.

16. juuli

 Ameerika Ühendriikide internetifirma Yahoo! uueks tegevjuhiks nimetati kauaaegne Google'i töötaja Marissa Mayer. Mayer oli 1999. aastal esimene Google'isse palgatud naissoost tarkvarainsener ja nüüd sai temast ka esimene rase tippjuht Fortune 500 edetabelisse kuuluvate firmade juhtide seas.
 Ameerika Ühendriikide Senat avaldas aruande, mille kohaselt oli Suurbritannia panganduskontsern HSBC lõtvade reeglite tõttu võimaldanud kasutada oma pangakontosid rahapesuks ja muudeks kahtlasteks tehinguteks, muuhulgas ka terroriorganisatsioonide rahastamiseks.
 Belgias Brüsselis toimus Euroopa Liidu liikmesriikide kalandus- ja põllumajandusministrite kohtumine, kus osales ka Eesti põllumajandusminister Helir-Valdor Seeder.
 Kanadas Torontos Scarborough' linnaosas peo ajal puhkenud tulevahetuses hukkus 2 inimest ja vigastada sai veel 19 inimest.
 Põhja-Korea teatas, et relvajõudude staabiülem Ri Yŏng-ho vabastati kõikidelt ametikohtadelt oma halva tervise tõttu. Vaatlejate hinnangul märkis toimunu eelkõige riigi kõrgeima juhi ja ainupartei peasekretäri Kim Chŏng-uni võimupositsioonide jätkuvat tugevnemist.
 Soome energiafirma TVO lükkas kolmandat korda edasi uue tuumaelektrijaama Olkiluoto 3 avamise, teatades, et see ei valmi määratud tähtajaks 2014. aastal ja uut jaama käikuandmise tähtaega ei ole võimalik veel määrata.
 Suurbritannia Londoni Heathrow' lennujaama kaudu saabusid riiki esimesed Londoni suveolümpiamängude delegatsioonid, teiste seas ka Ameerika Ühendriikide, Hiina ja Venemaa esindused.
 Eesti peaminister Andrus Ansip alustas neli päeva kestnud ametlikku visiiti Afganistanis.
 Eestis Saaremaal algasid Saaremaa Ooperipäevad.

17. juuli

 Ameerika Ühendriikides Alabama osariigis Tuscaloosa ühes baaris avas mees tule, vahejuhtumis sai vigastada 17 inimest. Politsei arreteeris tulistamises kahtlustatava isiku järgmisel päeval.
 Iisraelis lahkus peaminister Binyamin Netanyahu valitsuskoalitsioonist vasaktsentristlik erakond Kadima, mis oli koalitsiooniga liitunud alles mais. Lahkumise põhjuseks sai uue kaitseväeteenistuse seaduse eelnõu, mis kaotaks seni äärmusortodokssetele juutidele kehtinud vabastuse ajateenistusest. Kadima ei nõustunud Netanyahu kompromisslahendusega, mis oleks need muudatused jõustanud mitte kohe, vaid järk-järgult.
 Liibüas tehti teatavaks 7. juulil toimunud parlamendivalimiste tulemused. Erakondadele eraldatud 80 kohast läks 39 kohta ekspeaminister Maḩmūd Jibrīli liberaalsete ja sekulaarsete parteide ühendusele Rahvuslike Jõudude Liit; islamistliku Muslimi Vennaskonnaga seotud partei sai parlamendis 17 kohta.
 Põhja-Korea võimud teatasid Hyŏn Yŏng-ch'ŏli nimetamisest Rahvaarmee kindralstaabi uueks ülemaks eelmisel päeval ametist vabastatud Ri Yŏng-ho asemel. Ühtlasi anti talle viitsemarssali auaste.

18. juuli

 Bulgaarias Burgasi lennujaamas õhiti Iisraelist saabunud turistide bussis pomm. Rünnakus hukkus 6 ja sai vigastada üle 30 turisti. Iisraeli peaminister Binyamin Netanyahu süüdistas rünnaku korraldamises Iraani.
 Põhja-Korea kõrgeimale juhile, Tööpartei peasekretärile Kim Chŏng-unile anti ametlikult Ülima Juhi tiitel ja marssali sõjaväeline auaste.
 Süüria pealinnas Damaskuses riikliku julgeoleku ametkonna hoones korraldatud pommiplahvatuses hukkusid riigi kaitseminister Dāwud Rājiḩa ja president Bashār al-Asadi õemees, asekaitseminister Āşif Şawkat. Rünnakus sai raskeid vigastusi ka riigi siseminister Muḩammad aş-Şa‘ār.
 Tansaania territoriaalvetes läks põhja Dar es Salaamist Sansibari saartele teel olnud parvlaev 280 inimesega pardal. Hukkus vähemalt 31 inimest, teiste seas ka aluse kapten ja mõned välismaalased.

19. juuli

 Mägi-Karabahhis toimusid presidendivalimised. Presidendiks valiti teiseks ametiajaks tagasi Bako Sahakjan, kes kogus 66,7 protsendi valijate toetuse.
 Samoa parlament kinnitas ühehäälselt uueks viieaastaseks ametiajaks riigipeaks ka seni sama ametit pidanud Tupua Tamasese Tupuola Tufuga Efi.
 Suurbritannias sai teatavaks, et Briti võimud on leidnud ja külmutanud Suurbritannia pankades 100 miljoni naelsterlingi väärtuses Süüria riigijuhtide varasid.
 Süürias võtsid mässulised enda kontrolli alla vähemalt kaks piiripunkti Süüria ja Türgi riigipiiril.
 Togos nimetati 11. juulil tagasi astunud Gilbert Houngbo asemel uueks peaministriks Kwesi Ahoomey-Zunu.
 Venemaa ja Hiina vetostasid ÜRO Julgeolekunõukogu resolutsiooni, mis nägi ette võimalikud majanduslikud sanktsioonid Süüria valitsuse vastu. Resolutsiooni poolt hääletas 11 riiki, hääletamisel ei osalenud Lõuna-Aafrika Vabariik ja Pakistan.
 Venemaal Tatarstani pealinnas Kaasanis toimus kaks rünnakut islami usujuhtide vastu. Tatarstani mufti Ildus Faizov sai vigastada autopommi plahvatuses, Tatarstani endine asemufti Valiulla Jakupov lasti aga maha oma koduukse ees.

20. juuli

 2012. aasta Aurora kinotulistamine: Ameerika Ühendriikides Colorado osariigis Denveri äärelinnas Auroras Century 16 kinokompleksis avas 24-aastane neuroloogia doktorant James Holmes kesköise filmiseansi ajal kinosaalis tule. Tulistamises hukkus 12 inimest, veel 59 sai erineva raskusastmega vigastusi. Holmes andis peale tulistamist kino parklas politseile alla. 
 Austraalia ettevõtja Rupert Murdoch loobus mitmest tegevjuhi ametikohast oma ettevõtetes. Peamiselt oli tegemist talle kuuluvate Suurbritannia ajalehtede valdusfirmade ametikohtadega.
 Rahvusvaheline Kohus langetas otsuse, millega kohustas Senegali alustama kohe kohtumenetlust riigis eksiilis viibiva Tšaadi ekspresidendi Hissené Habré suhtes või andma ta üle Belgia kohtuvõimudele.
 Suurbritannia pealinna Londonisse saabus olümpiatuli.
 Venemaal Moskvas pikendas kohus ansambli Pussy Riot kolme liikme – Nadežda Tolokonnikova, Marija Aljohhina ja Jekaterina Samutsevitši – eeluurimisvangistust veel kuue kuu võrra kuni 12. jaanuarini 2013. Kõiki kolme süüdistatakse huligaansuses seoses veebruaris Moskva Kristus Lunastaja katedraalis toimunud poliitilise alatooniga punketteastega ja nad on olnud vahi all alates märtsist 2012.
 ÜRO Julgeolekunõukogu pikendas Ühinenud Rahvaste Organisatsiooni vaatlusmissiooni Süürias veel 30 päeva võrra.

21. juuli

 Bruneis Ulu Belaitis kukkus alla kadette sõjaväeõppustelt pealinna Bandar Seri Begawani transportinud helikopter. Õnnetuses hukkus 12 ja sai vigastada veel 2 inimest.
 Lõuna-Sudaan tühistas kava alustada Sudaaniga vahendajateta piirikõnelusi, tuues põhjuseks eelmisel päeval toimunud Sudaani õhurünnaku, mille toimumist Sudaani võimud eitasid.
 Mauritiuse presidendina andis ametivande eelmisel päeval parlamendis sellesse ametisse valitud Rajkeswur Purryag.
 Süürias levisid relvastatud kokkupõrked ka seni suhteliselt rahulikuna püsinud riigi suuruselt teise linna Ḩalabi.
 Venemaa president Vladimir Putin allkirjastas palju vastuolusid tekitanud uue föderaalseaduse, millega kohustatakse kõiki vähemalt osaliselt välismaalt rahastatavaid mittetulundusühinguid ennast registreerima ja avalikkusele tutvustama kui "välisagente".
 Venemaa president Vladimir Putin allkirjastas föderaalseaduse, mis ratifitseeris lõplikult Venemaa ühinemise Maailma Kaubandusorganisatsiooniga.

22. juuli

 Küprose pealinnas Nikosias algas Euroopa Liidu sise- ja justiitsministrite mitteametlik kolmepäevane kohtumine. Eestit esindas kohtumisel siseminister Ken-Marti Vaher.
 Madagaskari valitsusele ustavad väed surusid maha pealinna Antananarivo lähistel sõjaväebaasis puhkenud mässu. Baasi tagasivallutamise käigus hukkus ka mässu juht.
 Mehhiko pealinnas Méxicos toimusid uued meeleavaldused, millel süüdistati presidendivalimiste võitjat Enrique Peña Nietot häälte ostmises ja nõuti valimistulemuste tühistamist.
 Norras peeti üleriigilist mälestuspäeva 2011. aasta terrorirünnakute ohvrite meenutamiseks.
 Prantsusmaal lõppes jalgrattaspordivõistlus Tour de France. Esimest korda võistluse 109-aastase ajaloo kestel võitis selle Suurbritannia jalgrattur, kelleks oli Bradley Wiggins.
 Türgi Hakkari provintsis kukkus alla sõjaväe helikopter 12 sõduriga pardal. Õnnetuses hukkus 7 ja sai vigastada 5 Türgi sõdurit.
 Venemaal arreteeris politsei kolm Krõmski linna ja Krõmski rajooni kõrgemat ametnikku, teiste seas Krõmski linnapea Vladimir Ulanovski ja Krõmski rajooni endise juhi Vassili Krutko, keda süüdistati ebakompetentsuses, sest nende juhitud ametkonnad ei suutnud õigeaegselt hoiatada piirkonna elanikke 7. juulil piirkonda tabanud üleujutuste eest. 
 Eestis Saaremaal lõppesid Saaremaa Ooperipäevad.
 Eestis Pärnumaal Valgeranna lähistel vajus kraavi vastutulevale sõidukile teed anda püüdnud turismibuss, kus viibis õnnetuse ajal 54 Soome kodanikku. Kohapeal keegi reisijatest arstiabi ei vajanud, kuid Tallinnasse jõudes pöördus kaheksa inimest siiski arsti poole.

23. juuli

 2012. aasta Aurora kinotulistamine: Ameerika Ühendriikides Centenniali linnas algas kohtuprotsess 20. juulil kinotulistamise toime pannud James Holmesi üle.
 Belgias Brüsselis toimus Euroopa Liidu välisministrite kohtumine, mille keskseteks teemadeks olid pinev olukord Liibüas, Sudaanis ja Süürias. Kohtumisel osales ka Eesti välisminister Urmas Paet.
 Kataris toimunud Araabia Liiga välisministrite kohtumisel esitati ametlik üleskutse Süüria presidendile Bashār al-Asadile ametist lahkumiseks.
 Peruus astus tagasi peaminister Óscar Valdése valitsuskabinet. Uueks peaministriks nimetati samal päeval Juan Jiménez.
 Venemaal jõustus üleriigiline alkoholireklaami keeld, mis hõlmab esialgu televisiooni, raadiot, internetti, ühissõidukeid ja reklaamtahvleid, kuid laieneb alates 1. jaanuarist ka trükitud väljaannetele.
 Eestit külastas Saksamaa Baieri liidumaa parlamendi põllumajandus-, toidu- ja metsanduskomisjoni 17-liikmeline delegatsioon.
 Eestis astus mereväe ülemana ametisse kaptenleitnant Sten Sepper. Senine mereväe ülem mereväekapten Igor Schvede jätkab oma teenistust Kaitseväe Peastaabi ülema asetäitjana.

24. juuli

 Albaanias astus ametisse president Bujar Nishani.
 Ameerika Ühendriikides Philadelphias mõistis kohus roomakatoliku kiriku Philadelphia peapiiskopkonna ametniku William Lynni kolmeks kuni kuueks aastaks vanglasse tema alluvuses tegutsenud preestri pedofiilia varjamise tõttu, mis lubas viimasel takistamatult laste ahistamist jätkata.
 Belgias Brüsselis toimus Euroopa Liidu üldasjade nõukogu koosolek, kus Eestit esindas välisminister Urmas Paet. Kohtumise üheks keskseks teemaks oli Euroopa Liidu eelarve aastateks 2014–2020.
 Ghana pealinnas Accras suri kõrivähki riigi president John Atta Mills. Uueks presidendiks vannutati samal päeval senine asepresident John Dramani Mahama.
 Hongkongi tabas öösel orkaan Vicente, mis tõi kaasa kuni 140 km/h kiirusega puhunud tuuled ja paduvihmad. Üle 100 inimese sai vigastusi, neist 72 jäeti haiglaravile. Lennufirmad olid sunnitud tühistama mitmeid lende ja hilines ka Hongkongi väärtpaberite börsi avamine.
 Iirimaal vahistas politsei riigi ühe suurima panga Anglo-Irish Banki endise tegevjuhi Sean FitzPatricku ja tema kaks kolleegi, kellele esitati 16 süüdistust seoses katsetega hoida panga aktsia hinda kunstlikult tegelikust väärtusest kõrgemana.
 Kreekasse saabusid Rahvusvahelise Valuutafondi, Euroopa Keskpanga ja Euroopa Komisjoni audiitorid, et hinnata, kas Kreeka sammud võlakoormuse vähendamisel on olnud piisavad abipaketi viimase, 31,5 miljardi euro suuruse osamakse väljastamiseks.
 Sudaani lääneosas Dārfūri piirkonnas puhkesid uued kokkupõrked valitsusvägede ning mässulise relvarühmituse Õigluse ja Võrdsuse Liikumine üksuste vahel. Dārfūri konflikt on pausidega kestnud alates 2003. aastast.
 Süüria lennuvägi pommitas riigi suuruselt teise linna Ḩalabi idapoolseid linnaosi, mis olid langenud valitsusvastaste vägede kontrolli alla.
 Tadžikistanis autonoomses Mägi-Badahšani vilajetis viisid sisekaitseväed läbi erioperatsiooni Riikliku Julgeolekukomitee kindralmajori Abdullo Nazarovi mõrvarite tabamiseks. Kokkupõrgetes sisevägede ja endise välikomandöri Tolib Aijembekovi võitlejate vahel hukkus 12 valitsusvägede sõdurit ja veel 23 said erineva raskusastmega vigastusi. Aijembekovi relvarühmituse võitlejatest hukkus 30 meest, 40 võitlejat õnnestus vahistada.
 Ühinenud Rahvaste Organisatsiooni peasekretär Ban Ki-moon alustas ametlikku visiiti Kosovos.

25. juuli

 Ameerika Ühendriikide Vabariikliku Partei presidendikandidaat Mitt Romney saabus Suurbritanniasse, alustades sealt oma ringsõitu Euroopa riikides ja Iisraelis.
 Filipiinidel vabastati kautsjoni vastu valimispettuste korraldamise kahtlustusega kaheksa kuud vahi all viibinud ekspresident Gloria Macapagal-Arroyo.
 India presidendina astus ametisse Pranab Mukherjee.
 Paapua Uus-Guineas lõppes mitu kuud kestnud poliitiline kriis, kui peaminister Peter O'Neill teatas, et ta moodustab oma peamise rivaali Sir Michael Somarega koalitsioonivalitsuse.
 Prantsusmaal Alpes-de-Haute-Provence'i departemangus kukkus kohaliku aja järgi kell 13.40 alla testlennul olnud Super Puma helikopter. Hukkusid kõik kopteri pardal viibinud kuus inimest.
 Põhja-Korea riiklik meedia mainis esmakordselt, et riigi Ülim Juht Kim Chŏng-un on abielus ja avalikustas, et tema abikaasa nimi on Ri Sol-ju.
 Suurbritannias Cardiffis toimunud Uus-Meremaa ja Suurbritannia mäng naiste jalgpallis avas 2012. aasta suveolümpiamängudega seotud võistluste seeria. Matši võitis tulemusega 1:0 Suurbritannia naiskond.
 Šotimaa valitsus teatas ametlikult, et kavatseb 2015. aastast seadustada samasooliste abielu.
 Türgi sulges halvenevatele julgeolekutingimustele viidates riigipiiri Süüriaga.
 Eestis Jõgeval avati uus kohtu- ja politseihoone, kus alustavad tööd kohus, kinnistusamet, Politseiameti kodakondsus- ja migratsioonibüroo Jõgeva teenindus, kriminaalhooldus, politsei ja arestimaja. Hoone avasid siseminister Ken-Marti Vaher ja justiitsminister Kristen Michal.
 Pärnus Pärnu lahel algasid 29. juulini kestvad 2012. aasta Põhjamaade noorte meistrivõistlused purjetamises.
 Tartus avati pärast pikaajalist remonti Tartu raudteejaama hoone.

26. juuli

 Ecuadori välisministeerium andis Rootsi õiguskaitseorganitele õiguse küsitleda soovi korral Ecuadori Londoni saatkonnas ennast Rootsile väljaandmise eest varjavat organisatsiooni WikiLeaks asutajat Julian Assange'i.
 Euroopa Komisjoni president José Manuel Durão Barroso viibis ametlikul visiidil Kreekas.
 Lõuna-Aafrika Vabariigis Pretorias mõistis kohus 2002. aastal president Nelson Mandela tapmist kavandanud valgete rassistliku rühmituse Boeremag juhi Mike du Toiti süüdi riigireetmises. Du Toit on esimene inimene alates apartheidirežiimi lõpust 1994. aastal, kes selle paragrahvi alusel on süüdi mõistetud.
 Prantsusmaa parlamendi alamkoda lükkas tagasi seaduseelnõu, mis oleks kohustanud parlamendiliikmeid lubama auditeerida oma kuluhüvitiste kasutamist.
 Suurbritannia tunnistas, et on saatnud Somaalia pealinna Muqdishosse Aafrika Liidu vägede juurde kümme sõjalist nõustajat.
 Ukrainasse saabus visiidile Moskva ja kogu Venemaa patriarh Kirill. Kiievi Borõspili lennujaamas ründas patriarhi feministliku rühmituse FEMEN alasti aktivist Jana Ždanova, avaldades niiviisi protesti "patriarhi riigivastase tegevuse vastu". Ždanova vahistati ja talle mõisteti karistuseks 15 ööpäeva aresti.
 Eestisse saabus kolmepäevasele ametlikule visiidile Moldova põllumajandusminister Vasile Bumacov, kelle võõrustajaks oli kohapeal tema Eesti kolleeg Helir-Valdor Seeder.
 Tallinnas algas 7. augustini kestev Tallinna XXV Rahvusvaheline Orelifestival.
 Pärnu Kontserdimajas algas 2. augustini kestev Järvi Suvefestival.
 Viljandis algas 29. juulini kestnud Viljandi pärimusmuusika festival, mis kandis sel korral pealkirja "Mehe laul".
 Jõgeva maakonnas Kuremaal algas 29. juulini kestnud mootorratturite kokkutulek Jõgevatreff.

27. juuli

 Egiptuse president Muḩammad Mursī kohtus islamiliikumise Ḩamās kontrolli all olevate Palestiina alade peaministri Ismāʿīl Haniyyaga.
 Mali ajutine president Dioncounda Traoré pöördus pärast kahekuist ravikuuri Pariisis kodumaale tagasi. President vajas ravi välismaal kui märtsis toimunud sõjaväelist riigipööret toetanud inimesed talle ühe maikuise meeleavalduse ajal kallale tungisid.
 Serbia parlament kinnitas häältega 142:72 ametisse peaminister Ivica Dačići valitsuse. Peaminister jättis omale uues valitsuses ka siseministri portfelli.
 Suurbritannia pealinnas Londonis algasid 2012. aasta suveolümpiamängud. 
 Eesti peaminister Andrus Ansip ja kultuuriminister Rein Lang alustasid visiiti Suurbritannias, et osaleda 2012. aasta suveolümpiamängudel.

28. juuli

 Ameerika Ühendriikide Vabariikliku Partei presidendikandidaat Mitt Romney alustas visiiti Iisraelis.
 Põhja-Korea riiklik uudisteagentuur KCNA teatas, et juulikuus hukkus riiki tabanud üleujutustes 88 inimest ja sai vigastada veel 134 inimest. Ametlike teadete kohaselt on orkaanides ja paduvihmades hävinud 5000 elamut ning umbes 60 000 inimest jäänud kodutuks.
 Süüria valitsusväed alustasid Ḩalabi linnas suurpealetungi mässuliste positsioonidele.
 Ukraina jalgpallur, kauaaegne rahvusmeeskonna kapten Andri Ševtšenko teatas ametlikult oma loobumisest jalgpallist ja suundumisest poliitikasse. Ševtšenko astus Natalija Korolevska juhitud erakonda Ukraina – Edasi!.
 Eestis Ida-Virumaal Vaivara vallas Sinimägedes meenutati 1944. aastal Sinimägede lahingus hukkunud eesti sõdureid. Kaitseväe kaplanid panid pärjad mõlemal poolel võidelnud sõdurite mälestusmärkidele, hiljem samal päeval toimus seal 20. eesti diviisi veteranide kokkutulek.

29. juuli

 Hispaania evakueeris Alžeeria lääneosas asuvast Tindoufi põgenikelaagrist kõik 15 abitöötajat, viidates islamiterroristide tegevuse aktiviseerumisele piirkonnas.
 Jeemeni pealinnas Şan‘ā's hõivas rühm relvastatud isikuid riigi siseministeeriumi hoone. 
 Jordaanias Zaatari linnas avati riigi esimene põgenikelaager Süüria relvakonflikti eest põgenenud inimestele.
 Rumeenias toimus rahvahääletus president Traian Băsescu ametist tagandamiseks. Rahvahääletusel osales vaid 45,9 protsenti hääleõiguslikust elanikkonnast, mis tähendas, et vähese osaluse tõttu on hääletuse tulemused kehtetud ja president saab ametis jätkata.

30. juuli

 2012. aasta Aurora kinotulistamine: Colorado osariigis esitas kohus 20. juuli kinotulistajale James Holmesile 24 mõrvasüüdistust ja 116 süüdistust mõrvakatses.
 Ameerika Ühendriikide kaitseminister Leon Panetta saabus Tuneesiasse, alustades sealt oma ringsõitu Põhja-Aafrikas ja Lähis-Idas.
 Austraalia ja Uus-Meremaa leppisid kokku diplomaatiliste suhete taastamises Fidžiga, mis katkesid pärast Fidžis 2009. aastal toimunud sõjaväelist riigipööret.
 Austraalia politsei tabas ja konfiskeeris Sydneys üle poole tonni narkootikume, muuhulgas 306 kilogrammi metamfetamiini ja 252 kilogrammi heroiini. Konfiskeeritud narkootikumide väärtus oli umbes 500 miljonit Austraalia dollarit.
 India põhjaosa tabas kohaliku aja järgi kell 2.30 ulatuslik elektrikatkestus, mis mõjutas tarbijaid kuues osariigis ja jättis osaliselt vooluta ka pealinna New Delhi, seisates muuhulgas ka pealinnas metrooliikluse.
 Indias Andhra Pradeshi osariigis Nellore jaama lähistel süttis kohaliku aja järgi kell 4.20 põlema New Delhist Chennaisse teel olnud kiirrongi Tamil Nadu Express üks vagunitest. Hukkus 47 vagunis viibinud inimest, 28 inimest said vigastusi, mis vajasid haiglaravi.
 Poolas Bratoszewice külas toimunud rongi ja mikrobussi kokkupõrkes hukkus 9 inimest. Kõik hukkunud viibisid bussis, mis transportis peamiselt Ukrainast pärit hooajatöölisi.
 Venemaal Habarovskis sooritas hädamaandumise lennufirmale Vladivostok Avia kuuluv reisilennuk Airbus A320, mis oli teel Habarovskist Vladivostokki. Lennukil ei töötanud korralikult telik. Lennuki pardal viibis 130 inimest, keegi vigastada ei saanud.
 Venemaa president Vladimir Putin allkirjastas föderaalseaduse, millega toodi Venemaa kriminaalkoodeksisse tagasi "laimu" mõiste. Laimamise eest võib edaspidi karistada ühiskondlik-kasuliku tööga ja rahatrahviga summas kuni 5 miljonit rubla.
 Eesti välisminister Urmas Paet alustas kahepäevast ametlikku visiiti Ameerika Ühendriikides New Yorgis, et kohtuda mitmete Ühinenud Rahvaste Organisatsiooni ametnikega, teiste seas ka organisatsiooni peasekretäri Ban Ki-mooniga.
 Eesti Vabariigi president Toomas Hendrik Ilves kutsus tagasi suursaadiku Šveitsis Katrin Saarsalu-Layachi, suursaadiku Norras Arti Hilpuse ja suursaadiku Austraalias Andres Rundu. Ühtlasi nimetas president Gert Antsu suursaadikuks Luksemburgis ja Šveitsis asukohaga Brüsselis, Simmu Tiigi suursaadikuks Norras ja Miko Haljase suursaadikuks Aserbaidžaanis asukohaga Ankaras.
 Reformierakonna rahastamisskandaal: Keskkriminaalpolitsei esitas justiitsminister Kristen Michalile ja Riigikogu liikmele Kalev Lillole ametliku kahtlustuse majandustegevusele või varale kehtestatud piirangute rikkumises ning kuulas mõlemad mehed üle.

31. juuli

 Ameerika Ühendriikide ujuja Michael Phelps tõusis 2012. aasta suveolümpiamängudel Londonis olümpiamängude ajaloos enim medaleid võitnud sportlaseks, teenides eduka esinemise eest meeste 4x200 meetri vabaltujumises oma 19. olümpiamedali ja oma 15. kuldmedali.
 Ameerika Ühendriikide riigisekretär Hillary Clinton saabus oma Aafrika ringreisi esimesse sihtpunkti Senegali.
 Indias toimus järjekordne ulatuslik elektrikatkestus, mille mõju oli tunda 20 osariigis ja mille tulemusel jäi elektrivarustuseta umbes 600 miljonit inimest. Ka eelmisel päeval oli India põhjaosas olnud suur elektrikatkestus. 
 Venezuelast sai Lõuna-Ameerika ühisturu organisatsiooni Mercosur täieõiguslik liige. 

 2012-07